Skal ha holdt mann fanget i to år: Politiet utvider siktelsen
Mannen i 60-årene ble varetektsfengslet i Gjøvik tingrett 3. juli for to uker med brev- og besøkskontroll. Han er siktet for tvang og trusler. En familiekontakt har hevdet at han skal ha holdt en mann i 40-årene fanget i to år. Den siktede erkjenner ikke straffskyld. Nå har politiet utvidet siktelse til også å omfatte underslag overfor en ny person. Politiet begjærte mannen varetektsfengslet i fire nye uker tirsdag, med bevisforspillelsesfare som grunnlag. De fikk ikke medhold av tingretten, som mener mannen kan løslates. Retten mener ikke det foreligger bevisforspillelsesfare, og mener heller ikke muligheten for flere fornærmere kan begrunne fortsatt fengsling. Retten mener at mistanken angående tvangs- og trusselsiktelsen er svekket, men at det foreligger skjellig grunn til mistanke. Politiet har anket avgjørelsen. Mannen blir sittende til anken er avgjort.Mannen i 60-årene nekter for å ha gjort noe ulovlig i saken, både angående mannen i 40-årene og personen i den utvidede siktelsen. – Han ble forelagt siktelsen for første gang i rettsmøtet, og valgte å forklare seg umiddelbart. Han kunne opplyse at han i henhold til avtale med personen hadde forvaltet hans midler i den tiden han bodde hos ham, sier forsvarsadvokat Arnor Ilstad til VG. Han sier den nye personen har vært leieboer hos mannen, samme som mannen i 40-årene. Siktede forteller at mannen som er fornærmet i den nye siktelsen, på et tidspunkt flyttet ut. – Dette er personer som har bodd hos ham og som han har hjulpet med praktiske forhold og økonomi. Man kan håpe disse personene etter hvert uttrykker takknemlighet for det, sier forsvareren.Han sier mannens i 60-årenes helsesituasjon er så alvorlig at han ikke bør sitte i varetekt. – Han hadde et operativt inngrep i går etter å ha ventet på lege i tolv timer. Han har helseproblemer som betegnes som alvorlige og smertefulle, og han har en dårlig oppfølging i fengselet sannsynligvis grunnet ferie, sier forsvareren. – Å benytte varetektsfengsling i denne saken, med så svake beviser mot en mann som er så syk, det blir for galt. Under rettsmøtet i dag hadde han kabler som gikk inn og ut av kroppen og blødde fra sår. Han har det veldig vondt, sier Ilstad. Forsvarer sier også at det er kommet inn mange opplysninger gjennom vitneavhør som underbygger mannens versjon av saken.Politiet har siden pågripelsen av siktede den 30. juni foretatt en omfattende etterforskning, med en rekke vitneavhør, ransakinger og beslag i den forbindelse, opplyser de i pressemeldingen. OA publiserte tidligere en artikkel der en familiekontakt hevder at 40-åringen har vært holdt fanget i to år. Til VG har familiekontakten sagt at fornærmede skal ha blitt utsatt for trusler og vold hvis han forlot eiendommen alene, og at han ble fortalt at ingen ønsket kontakt med ham. – Han er sjeleglad for å være ute av dette. Friheten til å gå rundt og spise en hamburger på gaten er superbra. Dette er en enorm lettelse for klienten min, sa bistandsadvokat Aina Helene Tvengsberg da til VG. Politiadvokat Ingveig Nøkleby i Innlandet politidistrikt har ikke ønsket å uttale seg om hvor lenge politiet mistenker at mannen har vært holdt mot sin vilje. Hun sa for to uker siden til VG at politiet ikke har opplysninger om at han skal ha vært låst inne i perioden, men mistanke om at han har blitt utsatt for andre former for tvang. Bakgrunn: Siktede hevder han ga mannen hjelp og husly – Men mistanken går på vold, tvang og trusler. Både psykisk og fysisk, sa hun til VG.
Mannen i 60-årene som er siktet for tvang og trusler mot en mann i 40-årene, er nå også siktet for underslag overfor en ny person. Tingretten mener siktede kan løslates, men politiet har anket.